Miljoene by bank gesteel - Misdaad - Republikein
Sunday, March 10th, 04:46:32
Miljoene by bank gesteel
Teen laat gistermiddag is niemand nog aangekeer vir 'n bankinbraak op Otjiwarongo waartydens bykans N$4 miljoen gesteel is nie.
Dié voorval het vermoedelik Maandag in die vroeë oggendure plaasgevind.
Hoofinsp. Kauna Shikwambi, 'n polisie­woordvoerder, het gister gesê die onbekende aantal verdagtes het glo toegang deur die bank se dak verkry.
Op kringtelevisiemateriaal in Republikein se besit is minstens twee vermeende bankdiewe sigbaar.
Shikwambi het gesê die verdagtes het die hoofkluis oopgebreek en die toneel met na raming N$3,9 miljoen verlaat.
Volgens haar is niemand nog in hegtenis geneem nie en die polisieondersoek duur voort.
Mnr. Richard Meeks, Nedbank se uitvoerende hoof van kleinhandel- en sakebankdienste, het ook gister die voorval bevestig.
Hy het die polisie geloof vir hul vinnige optrede en gesê die bank se veiligheidspan is ten volle ontplooi om hulp met die ondersoek te verleen.
Dié span sal veral gemoeid wees met die ontleding van forensiese bewyse, het Meeks gesê.
Meeks het lede van die publiek wat oor inligting van die voorval beskik, gevra om met die naaste polisiekantoor in verbinding te tree.
Shikwambi het voorts 'n onverwante voorval bevestig waartydens 'n Angolese vrou gisteroggend by die Noordoewergrenspos aangekeer is.
Volgens die polisiewoordvoerder is dié vrou glo met meer as N$100 000 se kontant betrap wat sy na bewering nie aan die doeanebeamptes verklaar het nie.
Hiernaas het die 35-jarige vrou glo ook sowat US$18 000 in haar besit gehad.
Shikwambi sê die verdagte was op reis met haar gesin na Suid-Afrika toe sy omstreeks 04:30 in hegtenis geneem is.
Intussen kon nóg Shikwambi nóg adj.komm. Eric Clay, die misdaadkoördineerder van die Hardapstreek, 'n rooftog op Rehoboth bevestig.
Tydens dié beweerde voorval gister­oggend is 'n man glo van N$25 000 in die dorp se Blok A-buurt beroof.